LIETUVOS RESPUBLIKOS VYRIAUSYBĖS KANCELIARIJA

VIEŠOJO VALDYMO GRUPĖ

PAŽYMA

DĖL LIETUVOS RESPUBLIKOS ELEKTRONINIŲ RYŠIŲ ĮSTATYMO NR. IX-2135 PAKEITIMO ĮSTATYMO, LIETUVOS RESPUBLIKOS ADMINISTRACINIŲ NUSIŽENGIMŲ KODEKSO 589 STRAIPSNIO IR PRIEDO PAKEITIMO IR KODEKSO PAPILDYMO 476-1 STRAIPSNIU ĮSTATYMO, LIETUVOS RESPUBLIKOS BENDROJO PAGALBOS CENTRO ĮSTATYMO NR. IX-2246 2, 5, 7, 8 STRAIPSNIŲ IR PRIEDO PAKEITIMO ĮSTATYMO, LIETUVOS RESPUBLIKOS KIBERNETINIO SAUGUMO ĮSTATYMO NR. XII-1428 2, 8, 10, 12 STRAIPSNIŲ IR PRIEDO PAKEITIMO ĮSTATYMO, LIETUVOS RESPUBLIKOS VALSTYBĖS POLITIKŲ IR VALSTYBĖS PAREIGŪNŲ DARBO APMOKĖJIMO ĮSTATYMO NR. VIII-1904 PRIEDĖLIO PAKEITIMO ĮSTATYMO, LIETUVOS RESPUBLIKOS ASMENS DUOMENŲ TEISINĖS APSAUGOS ĮSTATYMO NR. I-1374 24 STRAIPSNIO PAKEITIMO ĮSTATYMO IR LIETUVOS RESPUBLIKOS PAŠTO ĮSTATYMO NR. VIII-1141 19, 21, 22, 24, 25, 29, 30 IR 33 STRAIPSNIŲ PAKEITIMO PROJEKTŲ

(TAP-20-795(4)) (TAIS-20-12044(3))

Nr.

Vilnius

Projekto rengėjas: Lietuvos Respublikos susisiekimo ministerija (toliau – SM).

Projekto tikslas: Perkelti Europos elektroninių ryšių kodekso naujos redakcijos nuostatas į nacionalinę teisę iki 2020 m. gruodžio 21 d. ir pakeisti Ryšių reguliavimo tarnybos (toliau – RRT) valdymo modelį.

Dabartinė situacija: 2018 m. gruodžio 11 d. buvo priimta Europos Parlamento ir Tarybos direktyva (ES) 2018/1972 (toliau – Direktyva), kuria nustatomas Europos elektroninių ryšių kodeksas (nauja redakcija). Direktyvoje (ES) 2018/1972 numatomi šie svarbiausi pokyčiai:

1) Platesnė elektroninių ryšių paslaugos apibrėžtis.

2) Radijo dažnių spektro valdymas.

3) Prieiga prie labai pralaidžių elektroninių ryšių tinklų.

4) Rinkų tyrimai ir prieigos reguliavimas.

5) Universaliosios elektroninių ryšių paslaugos.

6) Vartotojų apsauga.

7) Skambučių užbaigimo paslaugų kainų reguliavimas.

Šiuo metu galiojančio Elektroninių ryšių įstatymas (toliau – ERĮ) nuostatos perkelia Pagrindų, Leidimų, Prieigos ir Universaliųjų paslaugų direktyvų nuostatas, kurios keičiamos. Lietuvos Respublikos administracinių nusižengimų kodeksas nenumato atsakomybės asmenims, kurie nesiverčia elektroninių ryšių veikla, arba juridinių asmenų, kurie nesiverčia elektroninių ryšių veikla, vadovams ar kitiems atsakingiems asmenims už ERĮ numatytos informacijos nepateikimą, neteisingos ar neišsamios informacijos pateikimą.

Lietuvos Respublikos kibernetinio saugumo įstatyme, Lietuvos Respublikos bendrojo pagalbos centro įstatyme, Lietuvos Respublikos asmens duomenų teisinės apsaugos įstatyme, Lietuvos Respublikos pašto įstatyme vartojamos sąvokos ir nuorodos į ERĮ nebeatitinka naujos redakcijos ERĮ.

Veikia RRT valdymo modelis, kai visus sprendimus priima vienas asmuo (RRT direktorius), o RRT Taryba (7 nariai, dirba neatlygintinai) turi patariamąją funkciją.

Projekto esmė: Projektu teisinis reglamentavimas keičiamas išdėstant nauja redakcija, kiti įstatymai koreguojami, kad būtų perkeltos Direktyvos nuostatos iki 2020 m. gruodžio 21 d. Siūlomi šie esminiai pakeitimai:

1) Patikslinamos šiuo metu ERĮ vartojamos sąvokos.

2) Papildomos nuostatos, susijusios su veiksmingu ir efektyviu elektroninių ryšių išteklių (radijo dažnių (kanalų), ryšio numerių) valdymu ir naudojimu.

3) Tikslinama rinkų tyrimo tvarka.

4) Įtvirtinama galimybė nustatyti naujus įpareigojimus didelę įtaką atitinkamoje rinkoje turintiems ūkio subjektams, taip pat elektroninių ryšių tinklų teikėjams ir kitiems asmenims (įpareigojimą suteikti prieigą prie infrastruktūros, įpareigojimą bendrai naudoti pasyviąją elektroninių ryšių infrastruktūrą arba sudaryti susitarimus dėl vietinės tarptinklinio ryšio prieigos, įpareigojimą suteikti prieigą prie kabelių bei susijusių priemonių pastatų viduje).

5) Numatoma galimybė ūkio subjektams, turintiems didelę įtaką atitinkamoje rinkoje, pasiūlyti įsipareigojimus (sudaryti galimybes bendrai investuoti į naują labai pralaidų elektroninių ryšių tinklą).

6) Patikslinamos ERĮ nuostatos, reglamentuojančios teisės verstis elektroninių ryšių veikla įgyvendinimą.

7) Keičiama universaliųjų elektroninių ryšių paslaugų apimtis (taksofonų neprivalomumas, prieigos užtikrinimas, įpareigojimas teikti nepasiturintiems gyventojams ar socialinių paslaugų gavėjams universaliąsias paslaugas, jų kompensavimo mechanizmas).

8) Nustatoma plačiajuosčio ryšio tinklų aprėpties tyrimo atlikimo tvarka.

9) Įtvirtinama mažos aprėpties belaidžio prisijungimo prie elektroninių ryšių tinklo taškų įrengimo ir naudojimo tvarka, prisijungimo prie vietinių radijo ryšio tinklų tvarka ir sąlygos.

10) Nustatomas skambučių užbaigimo paslaugų kainų reguliavimas.

11) Tikslinamos ERĮ nuostatos, reglamentuojančios informacijos gavimą ir ekonominių sankcijų skyrimą.

12) Nuo 2021 m. liepos 12 d. RRT būtų valdoma kolegialiai 5 RRT Tarybos narių. RRT direktoriaus funkcijas perimtų RRT Taryba, kurios nariams būtų apmokama. RRT Tarybos pirmininką ir keturis narius skiria Respublikos Prezidentas Ministro Pirmininko teikimu.

13) Siūloma įtvirtinti teisę galutiniams paslaugų gavėjams viešąsias elektroninių ryšių paslaugas gauti galiniais įrenginiais su integruotais abonento identifikavimo moduliais, taip pat jų teisė išlaikyti ryšio numerį, kai yra keičiamas viešųjų elektroninių ryšių paslaugų teikėjas, nekeičiant abonento identifikavimo modulio galiniame įrenginyje ir be fizinės prieigos prie galinio įrenginio.

14) Įvardijamos konkrečios institucijos (Vyriausybės, Susisiekimo ministerijos, Krašto apsaugos ministerijos, Vidaus reikalų ministerijos, Aplinkos ministerijos, Policijos departamento, Ryšių reguliavimo tarnybos, Konkurencijos tarybos, Lietuvos radijo ir televizijos komisijos, Valstybinė duomenų apsaugos inspekcijos, Muitinės, Sveikatos apsaugos ministerijos, Lietuvos statistikos departamento, Lietuvos standartizacijos departamento) funkcijos.

Papildomų valstybės, savivaldybių biudžetų ar kitų valstybės įsteigtų fondų lėšų nereikės. Lėšų gali pareikalauti universalių paslaugų kompensavimas, kurio reikalavimus ir sąlygas patvirtins Vyriausybė.

Derinimas: Projektai suderinti su visuomene ir suinteresuotomis institucijomis (buvo derinti tris kartus).

Dėl iš Vidaus reikalų ministerijos, LRVK Teisės grupės (NV-3152), Ryšių reguliavimo tarnybos, asociacijos INFOBALT, asociacijos Investors‘ Forum, Lietuvos verslo konfederacijos gautų pastabų, į kurias neatsižvelgta, parengta derinimo pažyma.

Atitiktis Vyriausybės programai: Projektu Septynioliktosios Lietuvos Respublikos Vyriausybės programos nuostatos tiesiogiai neįgyvendinamos.

Dalykinio vertinimo išvada: Atsižvelgti į 2020 m. gruodžio 8 d. Teisės grupės išvadą Nr. NV-3333. Projektą svarstyti Tarpinstituciniame pasitarime.

Viešojo valdymo grupės vyriausiasis patarėjas	Tomas Stankevičius